На основу члана 40. и 44. Закона о социјалној заштити ("Службени гласник РС", број 24/11), члана 2, 4, Одлуке о правима и услугама у социјалној заштити општине Гаџин Хан („Сл.лист града Ниша“ бр.18/12, 66/12, 81/12 , 107/12, 11/13 98/13, 23/17, 63/17, 23/18 и 116/21) и члана 70. Статута општине Гаџин Хан ("Службени лист града Ниша", број 10/2019 и 101/2019),

Општинско веће на 56. (педесетшестој) седници одржаној дана 25. фебруара. 2022.године, донело је

**ПРАВИЛНИК**

**О ПРУЖАЊУ И ОСТВАРИВАЊУ УСЛУГЕ ЛИЧНИ ПРАТИЛАЦ ДЕТЕТА**

**Члан 1**

Овим Правилником утврђује се поступак пружања и остваривања услуге лични пратилац детета (у даљем тексту: услуга лични пратилац).

**Члан 2**

Сврха ангажовања личног пратиоца је пружање детету одговарајуће индивидуалне практичне подршке ради укључивања у редовно школовање и активности у заједници, ради успостављања што већег нивоа самосталности.

**Члан 3**

Услугу лични пратилац могу користити деца која:

- припадају категорији деце са инвалидитетом односно са сметњама у развоју, а која имају потребу за подршком у задовољавању основних потреба свакодневног живота и то у области кретања, одржавања личне хигијене, храњења, облачења и комуникације са другима, под условом да су укључена у васпитно-образовну установу (припремни предшколски програм), односно школу, и то до краја редовног школовања, укључујући завршетак средње школе,

- за које је Интерресорна комисија за процену потреба за пружањем додатне образовне, здравствене и социјалне подршке детету, проценила да им је потребна услуга личног пратиоца,

- су оствариле право на додатак за помоћ и негу другог лица или право на увећан додатак за помоћ и негу другог лица,

- имају пребивалиште на територији општине Гаџин Хан,

- за коју се поднесе захтев за остваривање услуге лични пратилац (у име лица које се налази под старатељском заштитом, старатељ мора поднети захтев за коришћење услуге лични пратилац).

**Члан 4**

1. Услуга лични пратилац предшколског детета обухвата активности:

Активности у области моторичког развоја: помоћ при доласку и одласку из предшколске установе, помоћ у одржавању хигијене: помоћ у обављању физиолошких потреба, прање руку, помоћ у облачењу гардеробе, обувању обуће, помоћ у храњењу.

Активности у области социо-емоционалног развоја: помоћ у успостављању контакта са другом децом, помоћ у разумевању и прихватању правила игре, помоћ у коришћењу играчака и њиховог спремања, помоћ у формирању и развијању сарадничког односа када су у питању захтеви који му упућују друга деца, помоћ у игри у одређеном временском интервалу, помоћ у обављању једноставних рутинских задужења.

Све наведене активности лични пратилац ће обављати за време боравка детета у предшколској установи.

2. Услуга лични пратилац школског детета обухвата активности:

Помоћ при доласку у школу, помоћ у кретању по школском простору (за време одмора, ужине, промена учионице …), помоћ при исхрани за време ужине, помоћ у коришћењу тоалета, помоћ у току наставе зависно од врсте сметње (читање, писање, коришћење школског прибора, помоћ у настави физичког васпитања, помоћ у настави информатике и рачунарства…), помоћ при повратку кући и евентуално, зависно од врсте сметње, помоћ у кући у вези школских обавеза.

**Члан 5**

Родитељ, односно старатељ/хранитељ детета са сметњама у развоју, односно детета са инвалидитетом, захтев за остваривање услуге лични пратилац подноси Центру за социјални рад.

Центар за социјални рад Гаџин Хан, на основу Мишљења Интерресорне комисије доноси решење о прихватању или одбијању коришћења услуге личног пратиоца детета у складу са Законом о општем управном поступку и упућује корисника на коришћење услуге личног пратиоца.

На основу донетог решења, Центар за социјални рад склапа Уговор са законским заступником корисника услуге лични пратилац (родитељ, старатељ, хранитељ).

Пружалац услуге лични пратилац-сарадник врши стручну процену и сачињава индивидуални план активности услуге лични пратилац.

Пружалац услуге лични пратилац-сарадник води службену евиденцију и документацију за услугу коју пружа.

Пружалац услуге лични пратилац-сарадник ће у року од петнаест дана обавестити подносиоца захтева о исходу пријемне процене, што укључује информације о почетку коришћења услуге лични пратилац, стављању на листу чекања, или разлозима за евентуално одбијање захтева.

Законски заступник детета и ученика које користи услуге лични пратилац, може, уз претходно прибављену сагласност школе или предшколске установе, да захтева промену личног пратиоца уколико исти не испуњава своје дужности и обавезе предвиђене уговором стручно и савесно.

Лични пратилац се ангажује као додатна подршка из области система социјалне заштите, а није задужен за подршку детету у школи, односно у просветном систему.

**Члан 6**

Против решења којим се одбија захтев за коришћење услуге лични пратилац може се изјавити жалба у року од 15 дана.

Жалба из става 1. овог члана изјављује се Општинском већу општине Гаџин Хан у року од 15 дана од дана обавештавања странке о решењу.

Жалба се предаје Центру за социјални рад, без таксе.

Одлука о жалби из става 1. овог члана доноси се у року од 30 дана, од дана пријеме жалбе.

**Члан 7**

Пружалац услуге лични пратилац треба да има најмање једног стручног радника.

Стручни радник мора испуњавати услове прописане Правилником о ближим условима и стандардима за пружање услуга социјалне заштите ("Службени гласник РС", број 42/13) стручним пословима у социјалној заштити, и поседовати сертификат о завршеној акредитованој обуци о пружању услуге лични пратилац. Стручни радник је непосредно задужен за руковођење радом личног пратиоца-сарадника.

Лични пратилац-сарадник може бити лице:

- са најмање средњом стручном спремом,

- са сертификатом о завршеној акредитованој обуци за пружање услуге лични пратилац.

Непосредну услугу личног пратиоца пружа сарадник - лични пратилац.

Лични пратилац-сарадник не може бити члан породичног домаћинства у коме живи корисник, односно не може бити сродник у правој линији као ни брат и сестра, брат и сестра по оцу или мајци корисника.

**Члан 8**

Уколико Центар за социјални рад Гаџин Хан не може да пружи услугу лични пратилац свим заинтересованим корисницима, услуга лични пратилац се обавља преко других пружаоца услуге лични пратилац, који је лиценциран.

Избор другог пружаоца услуге лични пратилац обавља се кроз поступак јавне набавке који спроводи општинска управа општине Гаџин Хан.

Уговор о јавној набавци са пружаоцем услуге лични пратилац у поступку јавне набавке закључује се између општинске управе општине Гаџин Хан и одабраног пружаоца услуге.

**Члан 9**

Пружалац услуге социјалне заштите је дужан да обезбеди услугу лични пратилац за број корисника уговорен са општинском управом општине Гаџин Хан.

**Члан 10**

Ако пружалац услуге лични пратилац изабран у поступку јавне набавке одбије да кориснику пружи услугу, дужан је да о томе одмах, писменим путем, обавести Центар за социјални рад и корисника услуге лични пратилац и да за то наведе разлоге.

Поводом обавештења из става 1. овог члана корисник услуге лични пратилац, у року од осам дана од пријема тог обавештења, може упутити приговор Центру за социјални Гаџин Хан.

О одбијању пружања услуге Центар за социјални Гаџин Хан одмах обавештава општинску управу општине Гаџин Хан.

**Члан 11**

Општина Гаџин Хан ће на годишњем нивоу доносити Одлуку о финансирању ове услуге, у складу са расположивим средствима и прописати категорије и износе евентуалне партиципације корисника.

Висина накнаде ће се утврдити решењем општинске управе општине Гаџин Хан.

**Члан 12**

Пружалац услуге лични пратилац дужан је да општинско веће општине Гаџин Хан извештава писаним путем (наративни и финансијски извештај) два пута годишње о пруженим услугама лични пратилац.

**Члан 13**

Овај правилник ступа на снагу осмог дана од дана објављивања у "Службеном листу града Ниша”.

**Број: 06-55-112/22-III**

**У Гаџином Хану, 25.02.2022.године**

**ОПШТИНСКО ВЕЋЕ ОПШТИНЕ ГАЏИН ХАН**

**Председник општине**

**Милисав Филиповић**